XCV.  Bulla pro confirmatione bonorum et immunitatum Tongerloae.   (Anno 1146, Mart. 15.) [HUGO,  Annales Praemonstrat.,  II, 593.)
EUGENIUS episcopus, servus servorum Dei, dilectis filiis HENRICO abbati ecclesiae Beatae Mariae de Tongerloa, ejusque fratribus, tam praesentibus quam futuris, regularem vitam professis, in perpetuam rei memoriam.
Desiderium quod ad religionis propositum et animarum salutem pertinere monstratur, animo nos decet libenti concedere et petentium desideriis congruum impertiri suffragium. Eapropter, dilecti in Domino filii, vestris justis petitionibus clementer annuimus, et praefatam Beatae Dei Genitricis semperque virginis Mariae Tongerlensem ecclesiam, in qua divino mancipati estis obsequio, sub beati Petri et nostra protectione suscipimus, praesentis scripti privilegio communimus, statuentes, ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis: duas partes decimae ejusdem ecclesiae et dominicaturam, videlicet 40 bonarios cum molendino uno; terram in eadem parochia solventem annuatim decem et novem sextaria brasii cum decem vasculis hordei; terram insuper ibidem solventem duodecim solidos et denarium unum cum caeteris terrae debitis, et manso uno solvente manipulum quartum, et insuper mansum unum; Wimple mansum solventem quinque solidos cum caeteris debitis, Lanchem mansum solventem quinque solidos cum suis debitis, Vuele terram solventem tres solidos et dimidiam cum reliquis debitis; terram quam suscepistis ab Engelberto, pro qua annuatim duo sextaria et dimidium brasii et duodecim denarios ei exsolvitis. Omnem possessionem Huberti in Evuin, tam in allodio, quam in haereditate vobis collatam; terram solventem duodecim denarios canonicis de Lyra; terram quae solvit unum denarium super altare Sancti Gummari; terram quae solvit duos solidos canonicis de Brussella Lovaniensis monetae. Ex dono Arnoldi dimidiam partem de Calmelholt. Ex dono Conradi mansum unum solventem quartum manipulum et sex denarios in Lifterde; omne allodium Arnoldi in Nile ab eo vobis collatum; ex dono Gerardi et Wiberti fratrum dimidium fundum ecclesiae in Beinthem; ex dono ejusdem Wiberti dimidium fundum ecclesiae de Orbeca, decimas autem quas canonice possidetis, vobis nihilominus confirmamus. Prohibemus autem ut ipsius loci advocatiam nullus usurpet, sed dominus Lovaniae qui pro tempore fuerit, sicut a charissimo filio nostro Conrado Romanorum rege rationabiliter statutum est, absque aliqua exactione vobis et rebus vestris patrocinium praebeat. Decernimus ergo ut nulli omnino hominum liceat eamdem ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona hujus nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, ac apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego diac. card. Scribens tit . . . . . . . . Ego Octavianus diac. card. S. Nicolai in Carcere Tulliano. Ego . . . . presb. card. tit. Calixti. Ego Guido presb. card. tit. S. Chrysogoni. Ego Hubaldus presb. card. tit. S. Praxedis. Ego Manfredus presb. card. tit. S. Tu . . . . . Ego Haribertus presb. card. tit. S. Anastasiae. Ego Villanus presb. card. tit. S. Stephani in Coelio monte. Datum Transtiberim per manum Roberti sanctae Romanae Ecclesiae presb. card. et cancellarii, Idibus Martii, indictione octava, Incarnationis Dominicae anno 1145, pontificatus vero domni Eugenii III papae anno secundo.